DA Den Europæiske Unions Tidende C 223/64

Sag anlagt den 30. maj 2014 — STC mod Kommissionen

(Sag T-355/14)

(2014/C 223/66)

Processprog: italiensk

Parter

Sagsøger: STC SpA (Forlì, Italien) (ved advokaterne A. Marelli og G. Delucca)

Sagsøgt: Europa-Kommissionen

Sagsøgerens påstande

— De anfægtede retsakter annulleres med de deraf følgende retlige konsekvenser, navnlig:

— Den ordregivende myndighed tilpligtes at betale erstatning for det tab, der er forårsaget af de ulovlige trufne foranstaltninger, enten specifikt ved fornyelse af tilslaget til sagsøgeren eller tilsvarende og i sidstnævnte fald ved genopretning af tabet ved virksomhedens tabte fortjeneste og for skaden på virksomhedens omdømme, på i alt 15 % af den pris, der er anført i sagsøgerens bud, eller subsidiært i alt 15 % af udbuddets værdi eller subsidiært et andet, større eller mindre beløb, som Retten måtte fastsætte ved en rimelig vurdering. Erstatningen skal under alle omstændigheder tillægges renter.

— Europa-Kommissionen tilpligtes at betale sagens omkostninger, herunder supplerende og løbende omkostninger samt i øvrigt lovpligtigt skyldige omkostninger med forbehold for opgørelsen heraf.

Søgsmålsgrunde og væsentligste argumenter

Dette søgsmål er rettet mod beslutningen om en negativ vurdering af det af sagsøgeren fremsatte bud i udbudsprocedure JRC IPR 2013 C04 0031 OC, truffet af Europa-Kommissionen, Generaldirektoratet, Det Fælles Forskningscenter, Direktoratet for institutterne i Ispra, Enheden for vedligeholdelse og service, og meddelt ved skrivelse af 3. april 2014 Ref. Ares(2014)1041060, mod beslutningen om tildelingen af kontrakten til et andet firma samt mod beslutningen om at give afslag på aktindsigt i udbudsdokumenterne.

Genstanden for det pågældende udbud bestod i planlægning af gennemførelse, leveringen af maskiner og opbygningen af et tredjegenerations turbogasanlæg med indgåelse af en kontrakt om almindelig og ekstraordinær vedligeholdelse for en periode på 6 år, hvorunder de første to år var omfattet af garantien.

Til støtte for søgsmålet har sagsøgeren fremsat tre anbringender.

1. Det første anbringende om manglende indrømmelse af sagsøgerens ret til aktindsigt i udbuddets akter. Sagsøgeren har i den forbindelse påberåbt sig tilsidesættelse af følgende: — Artikel 42 og 47 i Den Europæiske Unions charter om grundlæggende rettigheder. — Retten til aktindsigt i udbuddets akter i form af manglende indsigt i udbuddets rangordning og til de point, som de andre konkurrenter havde opnået, samt den fuldstændige tekst på evalueringsrapporten vedrørende sagsøgeren. — Retten til forsvar og til en effektiv klageadgang.

2. Det andet anbringende vedrørende det af sagsøgeren fremsatte økonomiske bud. Sagsøgeren har i den forbindelse påberåbt sig en tilsidesættelse af følgende: — Artikel 296 TEUF i form af en selvmodsigende og mangelfyld begrundelse. — Retten til omhyggelig forvaltning som omhandlet i artikel 41, stk. 2, i Den Europæiske Unions charter om grundlæggende rettigheder. — Artikel 112, stk. 1, i Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298, s. 1). — Artikel 160, stk. 3, i Kommissionens delegerede forordning (EU) nr. 1268/2012 af 29. oktober 2012 om gennemførelsesbestemmelser til Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget (EUT L 362, s. 1). — Tilsidesættelse af ligebehandlingsprincippet og gennemsigtighedsprincippet under fasen med vurdering af buddene med henblik på tildeling af kontrakten og af princippet om, at alle tilbudsgivere skal indrømmes lige muligheder.

3. Tredje anbringende vedrørende sagsøgerens tekniske bud. Sagsøgeren har i den forbindelse påberåbt sig en tilsidesættelse af følgende: — Artikel 296 TEUF i form af en selvmodsigende og mangelfuld begrundelse. — Retten til omhyggelig forvaltning som omhandlet i artikel 41, stk. 2, i Den Europæiske Unions charter om grundlæggende rettigheder. — Artikel 112, stk. 1, i Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298, s. 1). — Artikel 139, stk. 1, og artikel 60, stk. 3, i Kommissionens delegerede forordning (EU) nr. 1268/2012 af 29. oktober 2012 om gennemførelsesbestemmelser til Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget (EUT L 362, s. 1). — Gennemsigtighedsprincippet og artikel 16 i Den Europæiske Unions charter om grundlæggende rettigheder.

Sagsøgeren har ligeledes påberåbt sig en forvanskning af resultaterne af dokumenterne.